ΓΡΑΠΤΗ ΕΡΩΤΗΣΗ P-3888/97 υποβολή: Martin Schulz (PSE) προς την Επιτροπή (27 Νοεμβρίου 1997)

Θέμα: Ασελγείς πράξεις κατά παιδιών στο βρεφονηπιακό σταθμό Clovis

1. Γνωρίζει η Επιτροπή ότι η βελγική εισαγγελεία διεξάγει επί του παρόντος ανακρίσεις λόγω υπονοιών για ασελγείς πράξεις κατά παιδιών στο διοργανικό βρεφονηπιακό σταθμό Clovis;

2. Είναι αλήθεια ότι ο βρεφονηπιακός σταθμός Clovis διευθύνεται από τη βελγική ιδιωτική εταιρεία ESEDRA και λειτουργεί σε κτήριο της Επιτροπής βάσει συμβάσεως μεταξύ της εταιρίας αυτής και της Επιτροπής;

3. Αληθεύει, επίσης, ότι μέλη του προσωπικού της επιχείρησης αυτής, που απασχολούντο στο βρεφονηπιακό σταθμό, κρατούνται λόγω υπονοιών για πράξεις ασέλγειας;

4. Από πότε έχει ενημερωθεί η Επιτροπή σχετικά με τις υπόνοιες αυτές;

5. Έχει ενημερωθεί η Επιτροπή σχετικά με το ζήτημα αυτό από τη βελγική εισαγγελεία ή υπήρχαν παλαιότερες πληροφορίες; Εάν τούτο συμβαίνει, από ποιόν έχουν παρασχεθεί οι πληροφορίες αυτές;

6. Ποιός είναι αρμόδις στην Επιτροπή για τα συμβάντα στο βρεφονηπιακό σταθμό;

α) Ποιός ή ποιά Επίτροπος;

β) Ποιά Γενική Διεύθυνση; Ποιός ή ποιά υπάλληλος της εν λόγω Γενικής Διεύθυνσης;

7. Πότε ενημερώθηκαν τα άτομα που αναφέρονται στο σημείο 6 σχετικά με τα συμβάντα;

8. Ποιές ενέργειες έχουν αναλάβει σχετικά με την υπόθεση τα εν λόγω άτομα ή οι προαναφερθείσες υπηρεσίες και πότε έχουν αναληφθεί οι ενέργειες αυτές;

Aπάντηση του κ. Liikanen εξ ονόματος της Επιτροπής (7 Ιανουαρίου 1998)

To βρεφονηπιακό σταθμό Clovis το διαχειρίζεται από τον Ιούνιο του 1995 η εταιρεία Esedra, η οποία διέπεται από το βελγικό δίκαιο και εξαρτάται από τις ιταλικές εταιρείες Aristea και CIR, με τις οποίες η Επιτροπή συνήψε τον Ιούνιο του 1995 μία σύμβαση κατόπιν διαγωνισμού ο οποίος δημοσιεύθηκε στην Επίσημη Εφημερίδα το Δεκέμβριο του 1994.

Το πρόσωπο που προφυλακίστηκε στις 29 Οκτωβρίου 1997 είναι μέλος της ιταλικής εταιρείας Reggio και συνεργάζεται με την Esedra παρέχοντας παιδαγωγικές συμβουλές. Το πρόσωπο αυτό φυλακίστηκε με απόφαση του τμήματος του Συμβουλίου του Πρωτοδικών την 1η Δεκεμβρίου 1997.

Ο διευθυντής του βρεφονηπιακού σταθμού ενημέρωσε ανεπίσημα την Επιτροπή στις 2 Ιουνίου 1997 ότι ένας γονιός του είχε εκφράσει του φόβους του, στις 29 και 30 Μαΐου 1997, ότι το παιδί του είχε πέσει θύμα ασελγών πράξεων. Παρά το γεγονός ότι δεν απευθύνθηκε σ'αυτήν, η Επιτροπή ήρθε σε επαφή με αυτόν τον γονιό ο οποίος της ζήτησε να μην παρέμβει. Το γραφείο ασφάλειας της Επιτροπής ενημερώθηκε πάντως και βοήθησε τους γονείς στα διαβήματά τους εκτός της Επιτροπής. Συνεργάστηκε επίσης πλήρως με τις βελγικές δικαστικές αρχές, οι οποίες είναι αποκλειστικά αρμόδιες για την έρευνα τέτοιων περιστατικών, προκειμένου να λάβουν τα απαραίτητα συντηρητικά μέτρα για την καλή διεξαγωγή της έρευνας.

Η Επιτροπή προσπάθησε ευθύς εξαρχής να ενεργήσει προς το συμφέρον των ενδιαφερόμενων παιδιών και γονιών, συμμορφούμενη ταυτόχρονα προς τις οδηγίες περί της τήρησης του απορρήτου που της έδωσε η εισαγγελία των Βρυξελλών. Σε πρώτη φάση είχε ανεπίσημες επαφές με τους εκπροσώπους του προσωπικού, τη διεύθυνση του βρεφονηπιακού σταθμού και το σύλλογο των γονέων. Στη συνέχεια συγκρότησε μία ειδική ομάδα (Cellule de crise) για την καλύτερη ενημέρωση των γονιών και του προσωπικού. Έκτοτε έχουν βγει πολλές ανακοινώσεις και έχουν οργανωθεί πολλές συνεδριάσεις για την ενημέρωση των γονιών οι οποίες θα συνεχιστούν στο βαθμό που χρειάζονται παρόλο ότι, και το τονίζουμε αυτό, η Επιτροπή δεν είχε στη διάθεσή της παρά ελάχιστες πληροφορίες κατά τη διάρκεια της έρευνας.

Η πρώτη επίσημη ανακοίνωση που έλαβε η Επιτροπή σχετικά με τις υπόνοιες για πράξεις παιδεραστίας στο βρεφονηπιακό σταθμό Clovis εξεδόθη στις 21 Οκτωβρίου 1997, ημερομηνία κατά την οποία έλαβε την αίτηση των βελγικών δικαστικών αρχών να εισέλθουν στο εσωτερικό στο κτίριο. Με μια δεύτερη ανακοίνωση της εισαγγελίας στις 14 Νοεμβρίου η Επιτροπή ενημερώθηκε σχετικά με ορισμένες λεπτομέρειες της τρέχουσας δικαστικής έρευνας, τις οποίες δεν εγνώριζε προηγουμένως και των οποίων τα κυριότερα σημεία είναι τα εξής: «στις 28 Ιουνίου 1997 υπεβλήθη ένας φάκελος προς εξέταση στην εισαγγελία των Βρυξελλών (...) 7 ο ανακριτής θα ήθελε να επισκεφθούν τους χώρους τα άτομα που πραγματοποιούν την έρευνα (...) 7 μπορεί να δημιουργηθεί ένας φάκελος με φωτογραφίες (...) 7 η Επιτροπή συμφώνησε να γίνουν όλες οι ανακριτικές πράξεις (...) 7 η έρευνα βασίζεται στις δηλώσεις των γονιών (...) 7 η ανάκριση συνεχίζεται (...) 7 ορισμένοι γονείς ζήτησαν ρητά από τον ανακριτή να τηρήσει το απόρρητο όσον αφορά αυτή την έρευνα από σεβασμό προς τα παιδιά τους».

Το γραφείο ασφάλειας υπάγεται στον πρόεδρο της Επιτροπής. Η υπηρεσία που είναι αρμόδια για την παρακολούθηση της διαχείρισης της υπεργολαβίας είναι η υπηρεσία «κοινωνική πολιτική» της ΓΔ ΙΧ, η οποία υπάγεται στον Επίτροπο που είναι αρμόδιος για το προσωπικό και τη διοίκηση.